សីលវតី​ជំទង់​ទីបេត៍​ដុត​ខ្លួន​ឯង
ព័ត៌មាន​អន្តរជាតិ​សំខាន់​ៗ​ផ្សេងទៀត​សម្រាប់​យប់​ថ្ងៃ​អាទិត្យ​ ទី​១២ ខែ​កុម្ភៈ។​
ពួកជនជាតិទីបេត៍និរទេសនៅក្រៅប្រទេសបាននិយាយថា សីលវតីជំទង់ម្នាក់បានដុតខ្លួនឯងនៅក្នុងខេត្ត ស៊ីឈុន (Sichuan) នាប៉ែកនិរតីប្រទេសចិន។ សេចក្តីរាយការណ៍និយាយថា សីលវតីឈ្មោះតេនហ្ស៊ីន ចូដ្រូន (Tenzin Choedron) អាយុ១៨ឆ្នាំបានដុតខ្លួនឯងនៅជិតអាវាសដូនជី ម៉ាមេ (Mamae) នៅខាងក្រៅក្រុង ង៉ាប៉ា (Ngaba) ដែលបានត្រូវទ្បោមព័ទ្ធ។ ពួកអ្នកឃើញហេតុការណ៍ដោយផ្ទាល់និយាយថាសីលវតីនេះមិនស្លាប់ទេ ហើយអាជ្ញាធរចិនបាននាំខ្លួនចេញពីកន្លែងនោះ។ គេមិនបានដឹងអំពីស្ថានភាពសីលវតីនេះទេ។ ក្រុមជនជាតិទីបេត៍និរទេសខ្លូននៅក្រៅប្រទេសអះអាងថា មានមនុស្សប្រមាណ២០នាក់បានដុតខ្លួនឯងចាប់តាំងពីខែមីនាឆ្នាំទៅមិញ ដើម្បីតវ៉ាប្រឆាំងនឹងការបង្ក្រាបរបស់រដ្ឋាភិបាលចិនលើវប្បធ៌ម និងសាសនាទីបេត៍។ អាជ្ញាធរប្រទេសម៉ាឡេស៊ីបាននិយាយថា ពួកគេបានធ្វើបត្យាប័នអ្នកកាសែតជនជាតិ អារ៉ាប៊ី សាអូឌីត (Arabie Saoudite) ដែលបានត្រូវចាប់ខ្លួនក្នុងប្រទេសពូកគេ ពីព្រោះបានធ្វើការកត់សម្គាល់តាមប្រព័ន្ធទ្វីធឺ (Twitter) ចាត់ទុកថាជាការប្រមាថមើលងាយដល់ព្យាការី មូហាម៉ាត់ (Muhammad)។ ពួកមន្ត្រីជប៉ុនបាននិយាយថាព្រះចៅអធិរាជអាក់គីហ៊ិតូ (Akihito) នឹងត្រូវវះកាត់បេះដូង ដែលគេហៅថា bypass surgery ក្នុងសប្តាហ៍នេះ ក្រោយពីពួកវេជ្ជបណ្ឌិតបានរកឃើញថាបញ្ហាជំងឺបេះដូងរបស់ព្រះអង្គមានភាពធ្ងន់ធ្ងរជាងមុន។ សភានៃប្រទេសក្រិកបានកំណត់នឹងបោះឆ្នោតនៅថ្ងៃអាទិត្យនេះ អំពីសេចក្តីព្រាងនៃវិធានការចំណាយត្បិតត្បៀត ដែលបានត្រូវទាមទារដោយសហភាពអឺរ៉ុបជាថ្នូរនឹងប្រាក់កម្ចីជួយសង្គ្រោះថ្មីមួយ។ ពួករដ្ឋមន្ត្រីការបរទេសអារ៉ាប់បានប្រមូលផ្តុំគ្នាក្នុងក្រុងគែរ (Le Caire) ដើម្បីពិភាក្សាគ្នាអំពីគំនិតនៃការបង្កើតបេសកកម្មសង្កេតការរួមគ្នារវាងអារ៉ាប់ និង អ.ស.ប. សម្រាប់ប្រទេសស៊ីរី។ មេដឹកនាំពួកអាល់កៃដា (al-Qaida) ឈ្មោះអាយមែន អាល់ ហ្សាវ៉ាហ៊ីរី (Ayman al-Zawahiri) បានសម្តែងការគាំទ្រដល់ការបះបោរក្នុងប្រទេសស៊ីរី ប្រឆាំងនឹងរដ្ឋាភិបាលប្រធានាធិបតី បាស្សា អាល់ អាសាដ (Bashar al-Assad)។ ក្រុមអ្នកបោះឆ្នោតក្នុងប្រទេស តួកម៉េនីស្ថាន (Turkmenistan) បានទៅបោះឆ្នោតនៅថ្ងៃអាទិត្យនេះ នៅក្នុងការបោះឆ្នោតមួយ ដែលគេរំពឹងថាលោកប្រធានាធិបតី គួបានហ្គូលី បឺឌីមូកហាមេដូវ (Kurbanguly Berdymukhamedov) នឹងចាប់ឆ្នោតជាថ្មី។